Flemming Møller Mortensen (S), 2010-02-09:
Jeg vil sige mange tak for debatten.
Så kan man jo rejse spørgsmålet, om det her er ubetimeligt, som flere borgerlige ordførere har sagt, fordi det forlyder, at ministeren har lagt sig i selen og har forpligtet sig på, at der efter 2 år fra ikrafttrædelsen af den her lov skal ske en evaluering.
Jeg vil blot sige, at jeg synes, at mit formål med at rejse debatten i dag er sket fyldest, og jeg tror rent faktisk på, at den har givet et lille spark, og at den har fået ministeren til at vågne op med hensyn til problemstillingen, dels fordi vi har fået en rimelig god mediedebat ud af det her, dels fordi vi har fået tegnet problemstillingens alvor.
Så kan man sige, at hr. Per Clausen jo er en skarp retoriker, og der er også flere, der har været inde på, at den læring på et tidspunkt også må komme til hr. Flemming Møller Mortensen, at selv om der nu også her viser sig at være et absolut flertal for forslaget, kommer det ikke igennem.
Og som hr. Karl H. Bornhøft også sagde det, er det rimelig tydeligt, at forslagsstillerne har en forkert partifarve.
Og jeg vil også sige, at jeg har lyttet rigtig meget til det, kulturministeren har sagt både i medierne og fra talerstolen her i dag, og jeg kan love, at vi vil arbejde konstruktivt og positivt med i processen.
Vi vil naturligvis også agere opposition, og vi vil gå efter et højt ambitionsniveau på det her område.
Problemet er synligt for enhver, og det synes jeg faktisk er noget af det allerbedste, vi har fået repeteret, her få timer inden vi skal til at have lavet en revision af loven.
Det drejer sig jo, som det rigtigt er blevet sagt, om en fuldstændig syg kropsdyrkelse.
Altså, idealbilledet af, hvordan mennesker skal se ud, er fuldstændig forkvaklet, og derfor er der nogen, der tyer til noget, som for dem selv er rigtig, rigtig farligt.
Og der må jeg blot sige til hr. Simon Emil Ammitzbøll, at det her jo ikke blot er et spørgsmål om den enkelte.
Det har jeg netop sagt i min ordførertale – og det har vi også tidligere hørt fra kulturministeren og også fra justitsministeren.
Og vi har behandlet lovforslaget i sidste halvår af 2009 netop i forhold til dopingmidlerne.
Det her er et meget stort samfundsmæssigt problem.
Det er nu blevet rubriceret med narkotiske stoffer, fordi vi ved, at det kriminelle miljø, den store sorte økonomi derude, fører rigtig meget samfundsskadelig aktivitet og virksomhed med sig.
Og vi bliver jo nødt til her i salen at sammentænke tingene.
Så jeg tror også af den grund at det er rigtig godt, at vi har fået debatten her i dag.
Det, vi hele tiden skal passe på med, er, at vi ikke får skabt en legalitet for noget, som vi rent faktisk som politikere har vedkendt os som værende et stort problem.
Og jeg ved, at der er rigtig mange i brancherne, både i idrættens organisationer og også blandt de kontrollanter, som kommer ud fra Anti Doping Danmark, som siger: Hvorfor i himlens navn har man ikke fra Christiansborgs side handlet hurtigere?
Og ja, der kan hr. Per Clausen have ret.
Der er mange ting, jeg skal lære; der er nogle ting, jeg har lært efter 2 år, og der er nogle ting, jeg ikke vil lære.
Og jeg vil ikke lære den her trækken i langdrag.
Det kan ikke være rigtigt, at vi ikke skal tage tingene op, når vi har vedkendt os problemets omfang.
Til kulturministeren vil jeg sige: Jeg holder øje med kulturministeren og hendes aktivitet, og vi vil fra socialdemokratisk side glæde os til at arbejde positivt sammen med ministeriet.
Venstre og Konservative har jeg nu i dag taget i at løbe fra de udsagn, de er kommet med.
De trækker også i langdrag, og jeg skal nok sørge for, at det ikke bliver syltekrukkeri; der er i hvert fald løftet en lille pegefinger, for der er ikke fuldstændig overensstemmelse mellem det, der er sagt for få måneder siden, og det, der bliver sagt i dag.
Dansk Folkeparti har jo også sagt, at problemet har et stort omfang, og jeg er glad for, at fru Karin Nødgaard har sagt, at hendes tålmodighed måske er næsten lige så kort som min, og derfor er jeg også sikker på, at man fra Dansk Folkepartis side vil arbejde positivt med for at få sat noget tempo på det.
Naturligvis vil jeg sige tak til Det Radikale Venstre og til SF og Enhedslisten.
Jeg takker rigtig mange gange for de positive tilbagemeldinger, og jeg tror, det har haft en nytte og en effekt, at vi har været her og debatteret tingene i dag.